1 dood, 12 beseer in taxi-ongeluk op N1 | Netwerk24
Deur Carryn-Ann Nel 23 Julie 2018 13:06
'n Vrou is dood en 12 mense beseer in 'n ongeluk waarin 'n minibustaxi op die N1 naby Touwsrivier in die Wes-Kaap gerol het.
Volgens 'n verklaring van ER24 het talle passasiers langs die pad gelê toe paramedici by die toneel opgedaag het.
Die lyk van 'n vrou is naby die voertuig aangetref, lui die verklaring.
Twaalf mense op die toneel is ondersoek. Twee was in 'n kritieke toestand terwyl tien ander matige tot ligte beserings opgedoen het. Hulle is na hospitale geneem.